Babêl Europe no si ferme nancje vie pes fiestis di Nadâl e dal ultin dal an.
La trasmission cuindisinâl dedicade ae produzion musicâl tes lenghis minozadis dal continent, che di passe cuatri agns e fâs part de programazion di Radio Onde Furlane, e torne doman ai 27 di Dicembar in direte a 11 a buinore e miercus in repliche a une dopo di misdì.
Te ultime pontade dal 2016 si fasarà un struc des jessudis discografichis e dai aventiments plui interessants che a tocjin la ‘Europe babeliche’ che a son stâts vie pal an.
E sarà la ocasion par tornâ une cerce dai discs di Lou Dalfin, Rive No Tocje, Claudia Crabuzza e Moussu T e lei Jovents.
Si fevelarà ancje dai diviers progjets, tra musiche, fumuts e audiovisîfs, di Fermin Muguruza, cuntune gnove cerce dal album Black is Beltza ASM Sessions, metût adun cun Chalart 58 e cu la partecipazion di une schirie di cjantants e musiciscj, e dal Gales, protagonist dai Campionâts europeans di balon di chest an che al è daûr a finî, cu la scolte di un toc de innomenade cjantante e musiciste galese Gwenno.
Babêl Europe si pues scoltâle in modulazion di frecuence (Radio Onde Furlane si cjape sui 90 Mhz te plui part dal Friûl e sui 90.2 Mhz in Cjargne) o ben in rêt, in dut il mont, ae direzion www.ondefurlane.eu. Cun di plui, dopo des dôs emissions di doman e di miercus, la trasmission e sarà a disposizion in rêt.
fur_Latn fur_Latn fur_Latn fur_Latn fur_Latn fur_Latn